Seðlabankinn óttast að greiðsluvandi ferðaþjónustufyrirtækja breytist í skuldavanda nú þegar hillir undir lok kórónuveirufaraldursins og fyrirtæki þurfa að byrja að borga af lánum sínum á ný.
Seðlabankinn kynnti í morgun greiningu sína á fjármálastöðugleika. Meginniðurstaðan er sú að staða heimila og flestra fyrirtækja er sterk þrátt fyrir faraldurinn og að bankakerfið sé vel í stakk búið til að fjármagna viðspyrnuna.
Helstu áhyggjur Seðlabankans lúta að ferðaþjónustunni sem hefur farið hægar af stað en vonir stóðu til og útlit fyrir að meginþorri ferðamennsku í sumar verði, eins og í fyrra, borinn uppi af Íslendingum. Það hjálpar aðeins hluta greinarinnar því innlendir ferðamenn sækja aðeins að litlu leyti gististaði á höfuðborgarsvæðinu og þjónustu ferðaskrifstofa og ýmissa afþreyingarfyrirtækja.
Þrátt fyrir erfitt ástand hafa gjaldþrot í ferðaþjónustu verið fátíð, en það kann að breytast. Hingað til hafa ferðaþjónustufyrirtæki getað frestað afborgunum og vaxtagreiðslum og reitt sig á stuðnings- og brúarlán á meðan tekjurnar eru svo gott sem engar. Þannig voru tæplega 17 prósent fyrirtækjaútlána bankanna í fyrstingu í lok febrúar, langflest þeirra í ferðaþjónustu og annarri þjónustustarfsemi.
Seðlabankinn varar við því að þegar þessi fyrirtæki þurfa að byrja að greiða af lánum sínum á ný, breytist greiðsluvandi þeirra í skuldavanda. Fram undan sé uppgjör og nú, þegar hillir undir lok faraldursins, sé brýnt að fara að huga að því. Því kann svo að fara að mörg fyrirtæki fari í þrot og að bankarnir þurfi að afskrifa umtalsverðar fjárhæðir.
Seðlabankinn óttast að fjöldi ferðaþjónustufyrirtækja lendi í skuldavanda þegar frystingu á afborgunum léttir. 